[{"text_idx": "#000000", "text": "La decido de c\u0302inaj au\u0306toritatoj reklasifiki KOVIM-19 kiel infektan malsanon B-klasan (antau\u0306e g\u0302i estis A-klasa) revenigis la templajn foirojn (Miaohui) al la aro de aktivaj\u0302oj celebre al la Printempa Festo, ankau\u0306 konata kiel la c\u0302ina novjaro, post tri jaroj. Ili estis malpermesitaj ekde 2020 pro la kontrau\u0306epidemiaj rimedoj."}, {"text_idx": "#000001", "text": "Templa foiro estas antikva tradicio lige al la Printempa Festo, kaj estis populara jam en la dinastio Liao (907-1125). En antikveco, la granda homfluo c\u0302e temploj dum festotagoj allogis komercistojn al la c\u0302irkau\u0306aj\u0302oj de tiuj temploj por vendi siajn produktojn. Lau\u0306 tempopaso, kulturaj kaj artaj aktivaj\u0302oj farig\u0302is ankau\u0306 tradicioj en tiuj foiroj."}, {"text_idx": "#000002", "text": "En Pekino, templaj foiroj estas delonge popularaj inter lokanoj. Ekzemple, la templa foiro Changdian havas historion por c\u0302irkau\u0306 500 jaroj kaj estas unu el la kvar grandaj templaj foiroj de C\u0302inio, fama pro sia grandeco kaj ankau\u0306 pro la komercoj de prikulturaj varoj: tie oni povas ac\u0302eti librojn, antikvaj\u0302ojn, kaligrafiaj\u0302ojn kaj tradiciajn metiartaj\u0302ojn. G\u0302i estas listigita kiel nemateria kultura heredaj\u0302o."}, {"text_idx": "#000003", "text": "Alia grava templa foiro estas tiu de Badachu, loko kie trovig\u0302as ok budhismaj temploj kaj monah\u0302ejoj, inkluzive de pagodo kiu gardas gravan relikvon: dento de la Budho. Ec\u0302 dum la pandemio, malgrau\u0306 la neokazigo de la foiro, Badachu estis unu el la plej popularaj lokoj por bruligi incenson kaj peti benojn por la nova jaro. Nun, la Printempa Festo en Badachu estas pli interesa: vizitantoj povos lumigi bonau\u0306guran kandelon, trinki bonau\u0306guran teon, mang\u0302i au\u0306spiciajn kukojn, sonorigi sonorilojn kaj bruligi incenson por havi bons\u0302ancon en la nova jaro."}, {"text_idx": "#000004", "text": "C\u0302iu templa foiro havas siajn proprajn allogaj\u0302ojn. Tiu de la parko Ditan (Tera Altaro) estas fama pro folkloraj tradicioj, kiuj povas esti spertataj de vizitantoj, kaj ankau\u0306 pro prezentaj\u0302oj de muziko kaj danco."}, {"text_idx": "#000005", "text": "La foiro de la templo Hongluo en la distrikto Huairou estas malproksime de la urbocentro, sed estas tre s\u0302atata pro la intermiksig\u0302o de popola kulturo, printempfestaj tradicioj kaj kulturaj aktivaj\u0302oj. Tiu templo estas tre s\u0302atata de tiuj, kiuj volas preg\u0302i por paco, sano kaj trankvilo en la nova jaro. Post preg\u0302ado, vizitantoj kaptas la oportunon por spekti akrobataj\u0302ojn."}, {"text_idx": "#000006", "text": "Sed ne c\u0302iu templa foiro trovig\u0302as c\u0302e templo. Bona ekzemplo estas tiu de la akvourbeto Gubei, turismejo kreita surbaze de la antikvaj kanaloj de Wuzhen en suda C\u0302inio. La forta punkto de tiu templa foiro estas g\u0302iaj atelieroj pri tradiciaj manartaj\u0302oj, kaj dum la tago okazas prezentado de leondanco."}, {"text_idx": "#000007", "text": "La templa foiro de la parko Longtan estas tre bunta. G\u0302i donas al vizitantoj distrajn aktivaj\u0302ojn, prezentaj\u0302ojn pri c\u0302inaj tradicioj kaj nemateriaj kulturaj heredaj\u0302oj kaj ankau\u0306 foiron, kie oni povas ac\u0302eti florojn, librojn, mang\u0302aj\u0302ojn kaj ec\u0302 veturilojn!"}, {"text_idx": "#000008", "text": "Alia templa foiro kun specialaj trajtoj estas tiu de la parko Daguanyuan, konstruita surbaze de scenoj priskribitaj en la fama libro Rug\u0302doma Song\u0302o de Cao Xueqin, unu el la kvar klasikaj\u0302oj de la c\u0302ina literaturo. La templa foiro Daguanyuan estas ric\u0302a je kulturaj aktivecoj, inkluzive de teatraj\u0302o kreita surbaze de unu c\u0302apitro de la libro."}, {"text_idx": "#000009", "text": "Kaj ekzistas ec\u0302 \"internacia\" templa foiro! G\u0302i okazas en la amuzparko Shijingshan, kaj tie vizitantoj povas gustumi tipajn mang\u0302aj\u0302ojn kaj au\u0306skulti muzikon el diversaj landoj."}, {"text_idx": "#000010", "text": "Komence de 2020, kiam la novkoronviruso ekdisig\u0302is, la parkoj de Pekino estis pretaj por okazigi siajn templajn foirojn, bedau\u0306rinde tiujare ili ne okazis. Tri jarojn poste, la reveno de la templaj foiroj markas la komencon de la post-kovim-a epoko, g\u0302uste en la Jaro de Leporo (au\u0306 kuniklo, c\u0302ar la originala termino akceptas ambau\u0306 tradukaj\u0302ojn): lau\u0306 antikva c\u0302ina legendo, la Lepordio, kiu log\u0302as sur la luno, sin dedic\u0302as al preparado de kuraciloj."}, {"text_idx": "#000011", "text": "La tempo estas favora por rekomenco post la pandemio, ke la Jaro de Leporo alportu kuracilon kontrau\u0306 la malbonoj, kiuj trafis la mondon en la lastaj jaroj. Felic\u0302an Printempan Feston!"}]